**Cine se naște?**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cine se naște să ne mai iubească

Și de uitarea noastră să îi pese

Și la urmași de noi să pomenească

Și calea spre trecut s-o lumineze.

Că vin corăbiile nopții să ne care

Pe un tărâm pe care noi nu-l știm

Și ne-adunăm cu neamul fiecare

Sub crucea moștenită-n țintirim.

Cin’ se mai naște să ne-îngroape

Când între lutul negru și azur de cer

Noi ne uităm pe rând cum ne absoarbe

Viscolul morții-n marea de eter?

Cin’ se mai naște să-și aducă-aminte

Că am trecut pe-aici acum un veac

S-aprind-o candelă în locurile sfinte

Și pentru neamul nostru cel pribeag?